b'\n_START_ARTICLE_\nS\xc3\xb8nder Asmindrup kirke\n_START_SECTION_\nInventar\n_START_PARAGRAPH_\nAltertavlen er fra 1624 og er utf\xc3\xb8rt av samme verksted som har utf\xc3\xb8rt altertavlen i Butterup kirke. _NEWLINE_Prekestolen fra 1602 er utf\xc3\xb8rt av samme verksted som har utf\xc3\xb8rt prekestolen i Soderup kirke. Prekestolen b\xc3\xa6rer v\xc3\xa5pen for familiene Ahlefeldt, Vasspyd, Brockenhuus og Kaas. _NEWLINE_I kirken henger et korbuekrusifiks fra ca. 1275. _NEWLINE_Ved en istandsettelse i 1909 ble det avdekket romanske inskripsjoner i korets nordvegg, blant annet en hest og flere runeinnskrifter, hvorav \xc3\xa9n lyder: \xc2\xabTOKE TOG S\xc3\x98LV TIL L\xc3\x85NS AF RAGNHILD\xc2\xbb.\n_START_SECTION_\nKalkmalerier\n_START_PARAGRAPH_\nKirkens kalkmalerier ble avdekket og restaurert i 1909/1910 og gjenrestaurert i 1936. I 1958 ble skipets malerier avdekket._NEWLINE_P\xc3\xa5 triumfveggen fant man rester av etterreformatoriske v\xc3\xa5penskjold bl.a. for Erik Vasspyd, i skipets \xc3\xb8stkappe ble det avdekket spor av kalkmalerier fra tre perioder, disse kalkmaleriene ble overkalket igjen. _NEWLINE_I korets hvelv ble det avdekket kalkmalerier fra Isefjordsverkstedet. I \xc3\xb8stkappen ses en Dommedagsmajestas. Kristus troner p\xc3\xa5 regnbuen flankert av Maria og Johannes D\xc3\xb8peren. _NEWLINE_I sydkappen ses Erasmus` martyrium, to b\xc3\xb8dler vikler Erasmus` tarmer opp p\xc3\xa5 en vindsel, i tekstb\xc3\xa5ndet st\xc3\xa5r \xc2\xabMISERERE MEI DOMINE, MISERERE MEI\xc2\xbb (\xc2\xabForbarm deg over meg, Herre, forbarm deg over meg\xc2\xbb) \xc2\xabIN MANUS TUAS DOMINE COMMENDO SPIRITUM MEUM\xc2\xbb (\xc2\xabI dine hender; Herre, befaler jeg min \xc3\xa5nd\xc2\xbb), \xc3\xb8verst ses Herrens h\xc3\xa5nd komme ut av skyene som tegn p\xc3\xa5 sjelens mottagelse. Erasmus` martyrium foregikk ved koking og tarmuttrekkingen stammer ikke fra kjente kilder, muligens har hans attributt med et tau viklet opp p\xc3\xa5 en vindsel eller snelle gitt stoff til en muntlig overlevering om uttrekking av tarmene. _NEWLINE_I vestkappen ses Sankt Sebastians martyrium, Sebastian blir beskutt med piler av en bueskytter til venstre og en armbr\xc3\xb8stskytte til h\xc3\xb8yre, armbr\xc3\xb8stskytten er i ferd med \xc3\xa5 spenne sin armbr\xc3\xb8st og har en taske til piler i beltet. _NEWLINE_I nordkappen ses Sankt Laurentius` martyrium, Laurentius stekes p\xc3\xa5 risten, to b\xc3\xb8dler st\xc3\xa5r med stekegafler, to andre med bl\xc3\xa5sebelger, Laurentius sier \xc2\xabASSATUS SUM\xc2\xbb (:\xc2\xabJeg er m\xc3\xb8rnet\xc2\xbb)._NEWLINE_I skipets f\xc3\xb8rste fag ses et primitivt livshjul og en rosett, begge er formodentlig utf\xc3\xb8rt av h\xc3\xa5ndverkerne som har bygget inn hvelvet. I skipets andre fag i vestkappen ses en Dommedagsmajestas som formodentlig er utf\xc3\xb8rt av Isefjordsverkstedet._NEWLINE_Den romanske granittfonten er av Roskildetypen og er registrert i  Mouritz Mackeprangs Danmarks middelalderlige D\xc3\xb8befonte.'